দিল্লির বাতাসের মান অত্যন্ত খারাপ, দমবন্ধ পরিস্থিতি রাজধানীতে

দিল্লি: যত শীত পড়ছে ততই খারাপ হচ্ছে দিল্লির বাতাস। বৃহস্পতিবারও দিল্লির AQI ছিল ৪০০-র ঘরে। শুক্রবার সকাল ৯ টার রেকর্ড অনুযায়ী গত ২৪ ঘণ্টায় দিল্লির বাতাসের গড় AQI ছিল ৩৭০। এই নিয়ে টানা আট দিন দিল্লির বাতাসের গুণগত মান ‘অতি খারাপ’। বুধবার এই মাত্রা ছিল ৩৯২। তার তুলনায় AQI কিছুটা কমলেও এখনও যথেষ্ট খারাপ বাতাসের অবস্থা। এই পরিস্থিতিতে দিল্লির স্কুলগুলিতে সমস্ত স্কুলে পড়ুয়াদের বাইরে খেলাধুলা-সহ অন্যান্য সমস্ত কাজকর্ম বন্ধ করার নির্দেশ দেওয়া হয়েছে।

দিল্লির বাতাসের গুণমানের অবনতির সঙ্গে ক্রমশ নামছে তাপমাত্রার পারদও। IMD সূত্রে খবর, চলতি সপ্তাহে দিল্লির তাপমাত্রা ৯ ডিগ্রি সেলসিয়াসের আশেপাশে ঘোরাফেরা করতে পারে। পারদ পতনের সঙ্গে রাজধানীর বাতাসের মান নিয়েও বাড়ছে উদ্বেগ।

আরও পড়ুন: ভারতের জলসীমায় ঢুকে মাছ ধরার অভিযোগ! আটক ২৮ বাংলাদেশি

কেন্দ্রীয় দূষণ নিয়ন্ত্রণ পর্ষদ (CPCB)-এর তরফে দিল্লির AQI রেকর্ড করা হয়েছে ৪২৭, যা ‘মারাত্মক’ পর্যায়ে পৌঁছে গিয়েছে। এর ব্যাপক প্রভাব পড়েছে জনজীবনের উপরে। বিশেষজ্ঞদের মতে, যাঁদের শ্বাসকষ্ট বা হার্টের সমস্যা আছে, তাঁদের উপর মারাত্মক প্রভাব পড়তে পারে। গত সপ্তাহেই গ্রেডেড রেসপন্স অ্যাকশন প্ল্যান (GRAP)-৩ কার্যকর রয়েছে রাজধানীতে। কিন্তু তার পরেও দিল্লির বাতাসের গুণমানের উন্নতি না হওয়ায় ক্রমশ বাড়ছে উদ্বেগ।

CPCB- তথ্য অনুযায়ী, AQI যদি ৪০১ থেকে ৫০০-এর মধ্যে থাকে, তবে সেই বাতাসকে ‘মারাত্মক’ বলা হয়। ৩০০ থেকে ৪০০ পর্যন্ত ‘খুব খারাপ’, ২০১ থেকে ৩০০‘খারাপ’। ১০১ থেকে ২০০ ‘মাঝারি’, ৫১ থেকে ১০০-কে ‘সন্তোষজনক’ এবং ০ থেকে ৫০-কে ‘ভালো’ বলা হয়।